REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/270-21

14. jul 2021. godine

B e o g r a d

Na osnovu člana 84. stav 8. Poslovnika Narodne skupštine

Odbor za obrazovanje, nauku, tehnološki razvoj i informatičko društvo podnosi

**INFORMACIJU**

**O TREĆEM JAVNOM SLUŠANjU**

**NA TEMU: „DIGITALIZACIJA U SRBIJI: OTVORENI PODACI**

**I NjIHOVA UPOTREBA“**

Odbor za obrazovanje, nauku, tehnološki razvoj i informatičko društvo, na devetoj sednici, održanoj 23. juna 2021. godine, u skladu sa čl. 83. i 84. Poslovnika Narodne skupštine, doneo je **Odluku o organizovanju javnog slušanja na temu: „Digitalizacija u Srbiji: otvoreni podaci i njihova upotreba“,** na predlog Marine Raguš, predsednice Pododbora za informatičko društvo i digitalizaciju. Javno slušanje je održano 9. jula 2021. godine, u „Maloj sali“, u Domu Narodne skupštine.

Javno slušanje je počelo u 10,05 časova.

Javnom slušanju su prisustvovali: Muamer Zukorlić, predsednik Odbora, Marko Atlagić, zamenik predsednika Odbora, Marina Raguš, predsednica Pododbora za informatičko društvo i digitalizaciju, Milica Dačić, Nevena Đurić, Nataša Jovanović, Vladica Maričić, Milijana Sakić, Goran Spasojević, članovi Odbora, Biljana Jakovljević, zamenik člana Odbora, kao i narodni poslanici: Žarko Bogatinović, Bratimir Vasiljević, Viktor Jevtović, Luka Kebara, Dejan Kesar, Vesna Marković, Milija Miletić, Vuk Mirčetić, Vesna Nedović, Ivana Nikolić, Olja Petrović i Đorđe Todorović.

Javnom slušanju su prisustvovali i: predstavnici Kancelarije za informacione tehnologije i elektronsku upravu Vlade Republike Srbije: Mihailo Jovanović, direktor, Dragana Bećić, pomoćnica direktora, Andreja Gluščević, koordinatorka za standardizaciju i otvaranje projekta, Marija Nikšić, Nevena Galonja, Ivan Božinoski; predstavnici Programa za razvoj Ujedinjenih nacija u Srbiji ( UNDP ):Fransin Pikap (Francine Pickup), stalna predstavnica Programa za razvoj Ujedinjenih nacija u Srbiji (UNDP), Aleksandra Ivanović, Jelena Ružičić, Tijana Kolundžija, Katarina Kosmina, Sanja Arizanović, Nenad Gršić, Dražen Maravić, Neven Dobrijević i Milovan Dobrijević iz Programa za razvoj Ujedinjenih nacija u Srbiji ( UNDP ); predstavnici Ambasade Ujedinjenog Kraljevstva Velike Britanije i Severne Irske u Republici Srbiji: Šantel Ker (Chantel Care), prvi sekretar, Tomas Rajt (Thomas Wright) i Nataša Radović; predstavnici Švajcarske kancelarije za saradnju u Srbiji (Swiss Cooperation Office): Ričard Koli (Richard Kohli), direktor i Petar Vasilev, nacionalni programski direktor; Đorđe Antić, predstavnik grada Niša, Igor Velić i Vojislav Jović, predstavnici organizacije civilnog društva „Sigurne staze“, Tijana Ležajić, asistentkinja Geografskog fakulteta Beogradskog univerziteta i Jelena Bratić iz kompanije „Majkrosoft“ (Microsoft).

Učesnike je, u uvodnoj reči, pozdravio dr Muamer Zukorlić, potpredsednik Narodne skupštine i predsednik Odbora. U uvodnim napomenama istakao je da se serija javnih slušanja na temu „Digitalizacija u Srbiji“ odvija u skladu sa planom organizacije javnih slušanja planu, za šta je pre svega zaslužna Marini Raguš, predsednica Pododbora za informatičko društvo i digitalizaciju, koja je veoma posvećena radu Pododbora. Predsednik Odbora dr Zukorilić posebno je naglasio da su d o sada organizovana javna slušanja nadmašila sva prethodna očekivanja. Javna slušanja su osmišljena tako da se svaki put izabere određeni segment iz oblasti digitalizacije koji se obrađuje, što je veoma bitno, jer mora da postoji veća zainteresovanost za ovu temu, kako kod narodnih poslanika, tako i građana. Predsednik Odbora je obavestio prisutne da veliki broj zakona obuhvata ovu izuzetno široku oblast, i naglasio da je tema trećeg javnog slušanja veoma inspirativna, jer je tehnologija društveni aspekt koji pruža mnogo blagodeti, ako se razume na pravi način. Veoma je bitno da se sagledaju svi aspekti tehnologije, kao i edukacija u ovoj oblasti, što je i cilj koji se želi postići javnim slušanjima. Predsednik Odbora dr Zukorlić je naglasio da se na umu mora imati humanistički aspekt digitalizacije, jer digitalni razvoj mora biti podređen čoveku i ne sme ga ugrožavati.

Predsednik Odbora se ovom prilikom zahvalio stalnom partneru Programu za razvoj Ujedinjenih nacija u Srbiji (UNDP), koji uvek podržava rad Odbora i Pododbora, Švajcarskoj kancelariji za saradnju u Srbiji („Swiss Cooperation Office“), kao i Ambasadi Ujedinjenog Kraljevstva Velike Britanije i Severne Irske u Republici Srbiji, čiji su predstavnici prisutni na javnom slušanju, kao i predstavnicima Kancelarije za informacione tehnologije i elektronsku upravu Vlade Republike Srbije.

Nakon uvodne reči i otvoranja javnog slušanja, predsednik Odbora je dao reč Marini Raguš, predsednici Pododbora za informatičko društvo i digitalizaciju, koja je pozdravila sve prisutne i naglasila da je ovo, treće po redu javno slušanje, uvod u događaj koji će zauvek promeniti našu zajednicu. Reč je o veštačkoj inteligenciji, kako je istakla, koja je planirana da se pusti u etar krajem tekuće godine. Do tada, zadatak ovog Pododbora i javnih slušanja koja se organizuju, je da se svi segmenti digitalizacije predstave zakonodavcu. Predsednica Pododbora je izrazila očekivanje da se javna slušanja odžavaju i van sedišta Narodne skupštine, naglsivši da će biti organizovana u „hibridnom modu“, tako da će deo učesnika biti prisutan fizički na licu mesta, dok će ostali učesnici moći da se uključuju „*online“*. Sva javna slušanja ovog Pododbora se održavaju u „*live stream*-u“ i svako ko je zainetresovan može ih pratiti preko sajta parlamenta.

Predsednica Pododbora Raguš je naznačila da će javno slušanje u prvom delu biti u potpunosti tematski posvećeno otvorenim podacima i njihovoj upotrebi, tačnije njihovoj vizuelizaciji. Na najbolji način biće predstavljeno koliko je vizuelizacija korisna za kreiranje dobrih i korisnih javnih politika i koliko to znači građanima Srbije. Obavestila je prisutne da će nakon prvog tematskog dela, u pauzi javnog slušanja, biće otvorena izložba u Centralnom holu, koja je posvećena otvorenim podacima. Nakon pauze, rad će biti nastavljen diskusijom.

Nakon uvodnih reči, Marina Raguš je dala reč Vesni Marković, šefu Delegacije Narodne skupštine pri Parlamentarnoj skupštini OEBS. Vesna Marković se zahvalila na pozivu za učešće na javnom slušanju i naglasila da se o ovoj temi ne govori dovoljno i da se nada da su javna slušanja početak veće afirmacije ove oblasti i da je uloga parlamenta veoma bitna u smislu zakonodavnog okvira i promocije važnosti korišćenja, tačnije upotrebe, otvorenih podataka. Napomenula je da je važna i uloga OEBS, jer je OEBS Organizacija za evropsku bezbednost i saradnju, koja se na ozbiljan način bavi temom digitalizacije i upotrebom otvorenih podataka. Navela je kao dobar primer „*online“* konferenciju, na kojoj je bilo reči o upotrebi otvorenih podataka, koja je održana u februaru mesecu ove godine i na kojoj je prisustvovalo preko 50 predstavnika vlada, privrednih komora, civilnog društva i akademske zajednice. Na konferenciji se razgovaralo o upotrebi otvorenih podataka sa ciljem kreiranja novih investicionih mogućnosti i unapređenju mehanizama dobrog upravljanja. Narodna poslanica Marković je posebno istakla da je fokus usmeren na upravljanje zemljištem i na važnost otvorenih katastarskih podataka za poslovno okruženje, ali i na digitalne alate koji bi koristili investitorima, pod uslovom da se pravilno primenjuju. U takvim uslovima mogu da se stvore privlačnije ekonomije za preduzeća i investitore.

Narodna poslanica Marković je naznačila da su dobro analizirani i dostupni podaci od suštinskog značaja za privatni sektor, jer omogućavaju kompanijama da efikasno izvršavaju svoje poslovne planove. U ovom segmentu je fokus bio na potencijalu otvorenih podataka za poboljšanje poslovnog planiranja, koji na taj način stvara povoljno i predvidivo okruženje za investiranje.

Na nekoj od narednih održanih konferencija na istu temu, akcenat je stavljen na iskorenjivanje korupcije, gde je cilj bio poboljšanje poslovnog okruženja i jačanje poverenja građana u institucije, kao i kakva je uloga otvorenih podataka i digitalnih alata u tom procesu. Razvoj odgovarajuće infrastrukture za upravljanje podacima i horizontalna koordinacija između relevantnih vladinih ministarstava i agencija za koordinaciju otvorenih podataka je presudna za pravljenje blagovremenih i visoko kvalitetnih podataka.

Narodna poslanica Marković je izrazila stav da otvoreni portali i digitalne platforme mogu igrati presudni ulogu u procesu globalnog ekonomskog oporavka, čime se omogućava efikasan skrining za ulaganja, u cilju poboljšavanja poslovne klime i performansi javnih nabavki, radi jačanja pristupa tržištu i mogućnosti revizije i brže transakcije. Govoreći o ulozi OEBS-a naglasila je da je suština da OEBS može imati važnu ulogu u pružanju smernica i olakšavanju sprovođenja inicijativa koje se odnose na otvorene podatke. U partnerstvu sa drugim međunarodnim organizacijama OEBS može da podigne svest o primeni otvorenih podataka za jačanje integriteta javnog sektora i sprečavanje korupcije, uzimajući u obzir činjenicu da su države članice u različitim fazama u pogledu tehnološkog razvoja. U poslednjem delu svog izlaganja narodna poslanica Marković je zaključila da su zbog navedenih aktivnosti, informacija i mogućnosti pomoći ovakva javna slušanja važna, jer doprinose boljem sagledavanju upotrebe otvorenih podataka.

Fransin Pikap, stalni predstavnik Programa za razvoj Ujedinjenih nacija u Srbiji, se zahvalila na pozivu i pozdravila sve prisutne, kao i one koji javno slušanje prate putem „*live stream-a“.* Istakla je da je značaj otvorenih podataka za digitalnu transformaciju Srbije veoma važan, jer je digitalizacija moćan pokretač postizanja svih ciljeva održivog razvoja, koji su osmišljeni da grade bolju budućnost za sve ukidanjem siromaštva i nejednakosti, osiguravanjem prosperiteta i zaštitom čitave planete. Da bi se u potpunosti iskoristili blagodeti novih tehnologija, mora se osigurati dostupnost visoko kvalitetnih podataka.

Stalna predstavnica Pikap je navela da kada državne ustanove i organizacije otvore svoje podatke, to svima daje jednak pristup i ti podaci mogu da se koriste i u druge svrhe. Otvoreni podaci su neophodan deo svakog dobrog procesa javnih politika, posebno kada se teži ka pronalaženju novih rešenja za složene razvojne izazove. Kao primer je navela, da je UNDP predstavio nova saznanja o depopulaciji u Srbiji, koja omogućavaju uvide (u realnom, stvarnom vremenu) o migracijama unutar zemlje, profilu i odredištima građana koji migriraju (prvenstveno ekonomske prirode), informacije o naučnoj dijaspori, kao i o delovima Srbije koji gube ili dobijaju stanovnike. Svi ovi podaci su predstavljeni na otvorenim veb platformama, otvoreni su i dostupni za dalju upotrebu i istraživanje. Stalna predstavnica Pikap je posebno istakla daSada svi mogu da koriste ove podatke i na osnovu njih, mogu da donose bolje odluke i usvjaju i sprovode efikasne javne politike. Takođe, statističari mogu da koriste ove informacije kao dopunu popisa koji je predviđen za sledeću godinu. Preduzeća mogu da ih koriste za ciljanje svojih usluga na osnovu lokacije svojih potencijalnih kupaca. To je jedan od primera kako otvoreni podaci mogu da nam pomognu da rešimo probleme, navela je Pikap. Srbija je odličan primer, jer ima izvanredne i međunarodno priznate rezultate u digitalnoj podršci procesu vakcinacije, koji je praćen digitalnim rešenjima koja su laka za korisnike i komunikaciju sa građanima putem različitih kanala: telefonom, elektronskom poštom ili SMS-om. Digitalna rešenja mogu pomoći i državnim institucijama, uključujući i Narodnu skupštinu, jer otvoreni podaci mogu da povećaju transparentnost i izgrade veće poverenje javnosti u javne institucije, istakla je Stalna predstavnica Pikap. Uz podršku Vlade Švajcarske, UNDP je primenio softver E-parlamenta, u cilju stavaranja uslova za delotvoran i transparentan rad predstavnika na lokalnom nivou u četiri lokalne skupštine, a očekuje se da će još sedam opština uskoro krenuti njihovim stopama.

U zaključnom delu obraćanja Stalna predstavnica Pikap je istakla da je zbog svega navedenog potpuno jasno da su podaci i digitalni alati dragoceni za ukupan razvoj društva, od inputa za kreiranje politike, borbu protiv depopulacije, ali i krizu javnog zdravlja, pa do stvaranja ekonomskih prilika i veće transparentnosti i poverenja. Zbog toga, UNDP pomaže Vladi Republike Srbije, da viziju digitalne Srbije pretvori u stvarnost. Od 2017. godine je UNDP u partnerstvu sa Vladom Velike Britanije, Svetskom bankom i Kancelarijom za informacione tehnologije i elektronsku upravu Vlade Republike Srbije, paralelno radio na nekoliko projekata, kako bi se unapredile javne usluge za građane i preduzeća i pomoglo institucijama da otvore podatke, čime bi stimulisali njihovu ponovnu upotrebu i podržali digitalnu transformaciju u korist svih članova društva.

Ispred Kancelarije za informacione tehnologije i elektronsku upravu Vlade Republike Srbije kao govornik na javnom slušanju prvi se obratio Mihailo Jovanović, direktor, koji je predstavio određena postignuća u izradi eko-sistema otvorenih podataka, koje je Kancelarija sprovela u saradnji sa partnerima iz različitih sfera u prethodne četiri godine.

Direktor Kancelarije Jovanović je istakao da se digitalna transformacija Srbije se ubrzano odvija poslednjih nekoliko godina. Pandemija koja je zadesila ceo svet je pokazala koliko je tehnologija značajan i moćan alat a u Srbiji je to iskorišćeno na način da je svim građanima Srbije omogućen nesmetan pristup najznačajnijim uslugama. Srbija je tokom pandemije dobila brojne pohvale od više domaćih i inostranih izvora, na račun organizacije procesa vakcinacije. Ovo nije jedini proces, već je postojala spremnost da se svi resursi stave na raspolaganje, kako bi se podržali i drugi procesi, kao što su volontiranja, donacije krvne plazme, itd.

Jovanović je istakao da otvoreni podaci predstavljaju nezamnljivo javno dobro na koje svi građani imaju pravo, u skladu sa zakonom. Od kada je 2018. godine usvojen Zakon o elektronskoj upravi, u kome tri člana definišu ponovnu upotrebu i portal otvorenih podataka, Kancelarija je krenula u akciju i danas je situacija takva da Kancelarija može se pohvali brojnim postignućima o kojima će govoriti zaposleni iz Kancelarije za IT upravu.

Direktor Jovanović je posebno napomenuo da se u Kancelariji na otvorene podatke gleda kao na integralni deo digitalne transformacije države, koji svoje mesto pronalaze i u očekivanim oblastima, kao što je razvoj veštačke inteligencije, ali i u svakodnevnim životima, počev od usluga koje država pruža građanima, preko procesa donošenja odluka, do oblasti istraživanja i razvoja. Iako je Srbija napravila značajne pomake u otvaranju podataka, zaposleni u Kancelariji žele da se ti pomaci prošire i na druge oblasti, te se tako teži ka tome da se omogući da postoji Srbija u kojoj će otvoreni podaci pomoći da se smanji vreme koje građani provode u javnom prevozu, da se zaštite šume, reke i vazduh, da se smanji broj saobraćajnih nezgoda, da se efikasnije pružaju zdravstvene usluge, da zažive pametni gradovi u kojima će postojati bezbroj pametnih aplikacija. Oblasti na koje će se zaposleni u Kancelariji fokusirati u budućnosti, uz podršku ambasade Ujedinjenog kraljevstva, Fonda za dobru upravu i UNDP, biće javne finansije, zaštita životne sredine, zdravstvo i poslovna klima,. Takođe, Kancelarija će se fokusirati i na održivost aktivnosti i rezultata koji su do sada postignuti. Direktor Kancelarije Jovanović je istakao da su to: portal otvorenih podataka koji broji preko 1.285 skupova otvorenih podataka, zatim stručna podrška i izgradnja kapaciteta drugih republičkih organa i lokalnih samouprava za otvaranje podataka. Kancelarija će nastaviti da motiviše start-apove, privatni i akademski sektor, u smislu da otvorene podatke koriste i ukažu na mogućnosti za dalji razvoj eko sistema otvorenih podataka i potencijalna nova partnerstva, u cilju krieranja novih modela upotrebe otvorenih podataka i deljenja znanja.

U zaključnom delu svog izlaganja direktor Kancelarije Jovanović je istakao da će svi zainteresovani od otvaranja izložbe, pa tokom celog meseca jula, imati priliku da u Centralnom holu Narodne skupštine vide izabrane primere upotrebe otvorenih podataka. Ova izložba je nazvana „Otvoreni podaci za otvorenu budućnost“, jer na taj način Kancelarija vidi potencijal otvorenih podataka.

Naredni govornik je bila Dragana Bećić, pomoćnik direktora Kancelarije za informacione tehnologije i elektronsku upravu, koja je svoje izlaganje započela podatkom da EU itekako prepoznaje značaj otvorenih podataka, kao ključnog resursa za dalji ekonomski razvoj i inovacije, kreiranje novih poslova i društveni napredak. Izgradnja ekonomije podataka je jedan od stubova razvoja jedinstvenog digitalnog tržišta Evrope, a samo tržište otvorenih podataka se računa u milijardama evra. Činjenica je da ponovna upotreba podataka koji su dostupni, pruža priliku mnogim kompanijama, start-apovima, inovativnim centrima, da stvaraju novu vrednost nad tim podacima. Pomoćnica direktora Bećić je posebno istakla činjenicu da se Republika Srbija obavezuje i u drugim međunarodnim organizacijama, koje u svojim programima imaju inicijative i pravila koja se odnose na otvorene podataka. Srbija je članica Partnerstva za otvorenu upravu, koje okuplja 79 država širom sveta i 20 regionalnih vlada. U novom Akcionom planu za period do 2022. godine, uključena je i obaveza (br.10), koja za cilj ima da se poboljša i unapredi protok informacija i podataka oba nivoa vlasti kao i njihov kvalitet i tačnost, ali takođe obavezuje da se podaci generišu, čuvaju, ažuriraju u otvorenom formatu.

Pomoćnica direktora Bećić je informisala prisutne da je do sada ta inicijativa bila na nivou da postojeće podatke koje institucije generišu, pa i one izveštaje koje objavljuju na svojim sajtovima, budu dostupne u otvorenom formatu na Portalu otvorenih podataka. Ono što je zadatak Kancelarije u budućnosti, je da sa svim predstavnicima institucija razgovara i ostvaruje dijalog. Zaposleni u Kancelariji veruju da će tek uvođenjem tog otvorenog standarda pri izradi svakog informacionog sistema, koje će biti obaveza svakog ministarstva i svake jedinice lokalne samouprave, uspeti da se kreira automatizovan proces otvaranja podataka.

Pomoćnica direktora Bećić je u zaključnom delu izlaganja istakla da značaj otvorenih podataka leži u činjenici da je takav način komunikacije najbolji mehanizam da institucija pokaže svoju transparentnost, čime se pokazuje da su svi podaci depersonalizovani i dostupni da se dalje analiziraju, upoređuju i da se donose zaključci. Ti podaci znače i samoj upravi, zaposlenima u upravi, jer na osnovu tih podataka mogu da donose konkretnije odluke. Kancelarija već oko godinu i po dana radi sa jedinicama lokalne samouprave na procesu otvaranja budžetskih podataka i oko 100 budžeta jedinica lokalnih samouprava je prebačeno u otvoren format. To predstavlja najbolji pokazatelj da se ne treba plašiti otvorenih podataka, jer je uz pomoć tih vizualizacija mnogo lakše razumeti određene stvari. Otvoreni podaci dovode do bolje i brže razmene informacije između različitim državnim institucijama koje sakupljaju i obrađuju slične ili povezane podatke i na kraju podaci institucije postaju tačniji što se više koriste i razmenjuju. Uobičajeno je i da postoje greške u podacima, ali otvaranjem podataka, institucija ili tim koji se bavi nekim izveštajima, te greške može da uvidi i da ih ispravi. Greške postoje svuda i prirodno je da postoje, ali otvaranje podataka u mašinsko čitljiv oblik pomaže da se te greške brže uoče, a samim tim i da se na vreme isprave.

Šantel Ker, prvi sekretar ambasade Ujedinjenog Kraljevstva Velike Britanije i Severne Irske u Republici Srbiji, je u svom obraćanju podvukla značaj i moć podataka, kao i to da oni moraju da budu pouzdani i dostupni. To je naročito vidljivo bilo tokom pandemije, jer su svi donosili odluke na osnovu dostupnih podataka. Na taj način se pratio i trend rasta ili pada broja obolelih i krizni štabovi i vlade su odlučivali na osnovu tih podataka kakve će mere uvesti. Na globalnom nivou se prate podaci iz svih zemalja i na osnovu njih se donose odluke koje će zemlje biti na crvenoj ili zelenoj listi. Kada se ovaj primer posmatra u širem kontekstu, tek tada je razumljivo koliki je značaj i potencijalna korist od dostupnosti podataka u zdravstvu, kao i u ostalim oblastima.

Šantel Ker, prvi sekretar ambasade je istakao da je Kancelarija vlade Srbije u prethodnom periodu uspostavila pravni i institucionalni okvir, oformila je timove, stekla je znanje, napravila je portal, podržala je otvaranje preko 2.100 setova podataka, podržala je ponovnu upotrebu podataka, ali i dalje postoji potreba da se otvore podaci koji imaju veliku vrednost i u smislu transparentnosti ali i na tržištu. Korist od otvorenih podataka je ogromna i ogleda se u većoj transparentnosti institucija i pozivanju na njihovu odgovornost. Jači integritet javnih institucija je prirodna posledica transparentnosti i odgovornosti, a otvaranja podataka u oblasti javnih finansija bi omogućilo praćenje troškova i efikasnije upravljanje novcem poreskih obveznika. Istakla je da korist postoji i u unapređenju rada javne uprave, štedi se na vremenu i dobija se bolji kvalitet pruženih usluga za građane i privredu. Usluge i dostupnost informacija bi mogli da se prilagođavaju i demografskim i mnogim drugim faktorima i uslovima, ali bitno je i uključivanje građana u same procese odlučivanja i kreiranja javnih politika. Ekonomski značaj je veliki, a vrednost ove grane „IT“ industrije je već danas velika, a pretpostavke su da će ubrzano rasti narednih godina. Ukupna vrednost ove industrije, otvorenih podataka u Ujedinjenom kraljevstvu se procenjuje na preko 22 milijardi funti. Napomenula je da su prema poslednjim podacima, mogućnosti ogromne, a procenjeno je da upotreba otvorenih podataka u saobraćaju može vozačima u EU da uštedi 629 miliona sati čekanja na putevima.

U zaključnom delu svog obraćanja naznačila je da vrednost podatka može da bude ključna, samo ako institucije otvore podatke i učine ih dostupnim. U suprotnom, podaci će biti samo neiskorišćena sirovina. Zbog toga je bitno da postoje i održavaju se događaji ovog tipa, na kojima se govori o digitalizaciji, a ujedno se i podiže svest građana i iz tog razloga Ambasada Ujedinjenog Kraljevstva i dalje će podržavati Kancelariju za za informacione tehnologije i elektornsku upravu, ali i ostale institucije. Fond za dobru upravu Ujedinjenog kraljevstva je najveći bilateralni donator u Srbiji, u oblasti digitalizacije, javne uprave i otvorenih podataka. Od 2015. godine, kao podrška reformama u Srbiji, izdvojeno je preko 20 miliona evra i podrška reformskim procesima će biti nastavljena i u budućnosti, jer je zajednički cilj da se stvori ekonomski osnaženo i otvoreno društvo, a otvoreni podaci mogu u tome puno da nam pomognu.

Narodnim poslanicima se sledeći obratio Ričard Koli, predstavnik Švajcarske kancelarije za saradnju u Srbiji. Ova kancelarija značajno doprinosi radu UNDP-a, kao i raznim projektima u oblasti digitalizacije. Gospodin Koli je istakao da otvoreni podaci predstavljaju budućnost nadzora nad upravom i pomažu u smanjenju korupcije i omogućavajući veću transparentnost. Vlada Švajcarske je bila jedan od lidera u pružanju podrške transparentnosti i odgovornosti parlamenata. Napomenuo je da su otvoreni podaci moćno, ali i dragoceno sredstvo za saradnju sa građanima, što je vidljivo u svim snažnim demokratijama u svetu. Zajednički napori Švajcarske kancelarije za saradnju i UNDP su doprineli uspostavljanju parlamentarnog portala o fiskalnoj transparentnosti 2015. godine. Ovaj portal je omogućio narodnim poslanicima da imaju pristup podacima o godišnjem budžetu, sa detaljnim podacima o raspodelama po direktnim budžetskim korisnicima i planiranim sredstvima prema funkcionalnim klasifikacijama izvora finansiranja. Ono što je od posebnog značaja jeste da portal sadrži izveštaje o izvršenju budžeta, što olakšava narodnim poslanicima da prate državne rashode. Švajcarska Vlada će podržavati održavanje portala, kako bi obezbedila njegovu punu operativnost u skladu novom metodologijom Ministarstva finansija.

Ričard Koli je istakao da će Kancelarija i dalje raditi na otvaranju podataka, ne samo u odnosu na narodne poslanike, već i u odnosu na javnost. Pojedinačni odbori i parlamentarne grupe dobijale su podršku u organizovanju javnih rasprava i sednica. Ova podrška se nastavlja i kroz treću fazu projekta, pod nazivom „Jačanje parlamentarne demokratije i inkluzivnog političkog dijaloga“. To je projekat koji se sprovodi zajedno sa UNDP, ali i sa nekoliko odbora i grupa, uključujući i novoosnovani Pododbor za informaciono društvo i digitalizaciju.

Naglasio je da kao društvo moramo biti spremni da skrenemo pažnju na opasnost koju digitalne inovacije mogu doneti po privatnost građana. Zbog toga je presudno voditi otvorenu istinsku debatu o uticaju digitalizacije na ljudska prava i odgovornoj upotrebi ovih tehnologija. Da bi se unapredila aktivnosti narodnih poslanika po ovim pitanjima, Švajcarska kancelarija je podržala uspostavljanje višestranačke mreže za digitalnu bezbednost, koja će takođe podići i pojačati svest i oblikovati politike za zaštitu ranjivih grupa, a posebno maloletnika na internetu.

Ričard Koli je u svom izlaganju, u završnom delu istakao da je su od velikog značaja i zajedničke sednice Odbora za finansije, Državne revizorske institucije i lokalnih skupština, kao važan mehanizam za jačanje transparentnosti i uspostavljanja dobrih praksi u upravljanju lokalnim finansijama. Zbog toga je veliko zadovoljstvo bilo videti i lokalne organizacije civilnog društva koje su takođe učestvovale na ovim sednicama lokalnih odbora i na taj način povećale ukupnu transparentnost i inkluzivnost, kao i snagu ovog procesa. Prepoznajući neiskorišćene potencijale na lokalnom nivou, Švajcarska je dala punu podršku digitalizaciji opštinskih i gradskih parlamenata širom Srbije. Jedan od ključnih doprinosa za rad lokalnih skupština bio je razvoj jedinstvenog softvera E-parlamenta, koji pruža veću efikasnost, doprinosi uštedi novca i transparentnosti lokalnih skupština. Pored toga, primenjeni su i novi inovativni alati za dvosmernu komunikaciju sa građanima, kao što su : „Budžetski portal“ i „Pitajte svog lokalnog predstavnika“ koji su, takođe, primenjeni sa otvorenim segmentima podataka i postavljeni na veb lokacijama gradova i opština. Zbog toga će Švajcarska i dalje podržavati projekte u oblasti otvorenih podataka sa ciljem da svi otvoreni podaci mogu slobodno da se koriste i dele među građanima od strane medija i ostalih institucija.

Andreja Gluščević, koordinator za standardizaciju i otvaranje podataka Kancelarije za informacione tehnologije i elektronsku upravu, je predstavila, kako je navela, „mesto gde otvoreni podaci žive“. To je „ Portal otvorenih podataka“, na kome od 2017. godine svoje podatke objavljuje 96 organizacija sa preko 1293 resursa, setova podataka u otvorenom formatu. Od tih 96 organizacija, 49 su jedinice lokalne samouprave, koje su vrlo aktivne u objavljivanju svojih podataka. Ono što se pokazalo u praksi na evropskom nivou, je da su najveći korisnici otvorenih podataka same lokalne samouprave. Takođe, sedam ministarstava je u postupku otvaranja svojih podataka, četiri državne agencije i tri kancelarije, od kojih je jedna i sama Kancelarija. Portal ima preko 1.318 korisnika i 34 primera upotrebe, a korisnici su oni ljudi koji su aktivno uključeni u rad na Portalu, te je zabeleženo da „Portal otvorenih podataka“ ima preko dve hiljade poseta dnevno i da su ljudi jako zainteresovani za navedene podatke.

Andreja Gluščević je posebno istakla kao jedan od primera upotrebe podataka : otvorene budžete. Kancelarija je početkom 2020. godine uradila standardizaciju, sagledala budžete lokalnih samouprava, načine njihovog objavljivanja i počela da radi sa jedinicama lokalnih samouprava. Do ovog trenutka je otvoreno 99 budžeta za 2020. godinu i 31 za 2021. godinu. Prezentacija je pokazala da se nakon odabira (na sajtu Portala) lokalne samouprave, vidi da su rashodi i prihodi obeleženi različitim bojama, a rashodi se mogu gledati u vidu loptica, koje su različite veličine u zavisnosti od količine rashoda. Ovaj prikaz je najprihvatljiviji građanima i jednostavnim pritiskom na crveno dugme, mogu ga preuzeti u *Excell* formatu. Ovo je ujedno i način da jedinice lokalnih samouprava započnu međusobnu saradnju i upoređivanje. Na stranici Portala su dostupne i kalendarske godine, koje mogu da se biraju, a i usluga „Gugl tranzit“, koja građanima pruža nekoliko usluga - od načina kako da stignu od tačke A do tačke B, do vremena polaska prevoznog sredstva.

U zaključnom delu izlaganja Andreja Gluščević je navela da su Zaposleni u Kancelariji trenutno fokusirani na ono što predstoji u budućem periodu - rad na kvalitetu podataka, na standardizaciji i omasovljenju, kao i na poboljšanju čitavog procesa.

U toku pauze koja je trajala do 12,35 časova, u Centralnom holu Narodne skupštine je otvorena izložba pod nazivom ”Otvoreni podaci za otvorenu budućnost”. Izložbu je otvorio Mihajlo Jovanović, direktor Kancelarije za informacione tehnologije i elektronsku upravu vVlade Republike Srbije. Tema izložbe su otvoreni podaci, a predstavljeno je 10 najboljih rešenja u kreiranju aplikacija otvorenih podataka koji će biti dostupni poseoticima u Centralnom holu Narodne skupštine Republike Srbije tokom jula meseca.

Nakon pauze, javno slušanje je nastavljeno prezentovanjem rezultata koji su ostvareni u procesu otvaranja podataka u gradu Nišu. Rezultate je predstavio Đorđe Antić, iz Kabineta gradonačelnika Grada Niša. Gradska uprava Niša je želela da izgradi standarde u uspostavljanju i efikasnijem funkcionisanju gradskog nivoa vlasti i na taj način da obezbede model i sredstva za bolje donošenje odluka, uvažavajući ispunjenje potreba građana, što predstavlja prvi i najvažniji cilj. Otvaranjem podataka, Grad Niš je dao doprinos u ostvarenju strateškog opredeljenja Vlade Republike Srbije i ispunio obavezu definisanu Zakonom o elektronskoj upravi, Programom razvoja elektronske uprave u Republici Srbiji za period od 2019. do 2022. godine, kao i Akcionim planom za njegovo sprovođenje.

Đorđe Antić je naglasio da je su od 2019. godine ostvareni značajni rezultati u otvaranju podataka kroz aktivnosti Gradske kancelarije za lokalni ekonomski razvoj, koja je i inicirala ovaj proces u sklopu nacionalnog projekta „Otvoreni podaci - otvorene mogućnosti“, koji je sproveden u saradnji sa Programom za razvoj Ujedinjnih nacija (UNDP) , Kancelarijom za informacione tehnologije i elektronsku upravu Vlade RS, Svetskom bankom i Fondom za dobru upravu Ujedinjenog kraljevstva.

Đorđe Antić je u svom ilaganju posebno napomenuo da je Grad Niš prvi otvorio setove podataka celokupne gradske uprave, svih 17 njenih organizacionih jedinica/sekretarijata i 12 javno-komunalnih preduzeća. Otvoreno je preko 100 resursa sa setovima podataka koji su postali dostupni za pregled, preuzimanje i ponovno korišćenje na nacionalnom portalu otvorenih podataka. Kao posebno značajni za javnost, mogu se izdvojiti podaci o javnom prevozu koje građani mogu da koriste putem „Gugl tranzit“ servisa, podaci o osnovnim i srednjim školama, o poljoprivrednom zemljištu, energetskim podacima gradske toplane, kvalitetu voda, parking zonama i parkiralištima, pijačnom barometru, prostornim i urbanističkim planovima, komunalnoj miliciji, poslovnom prostoru u vlasništvu grada, građevinskim i upotrebnim dozvolama, ozakonjenju, kao i budžet grada. Đorđe Antić je obrazložio da su ovi skupovi podataka na raspolaganju u mašinski čitljivom obliku gradskim službama i organima, ali i građanima i privredi, u svrhu kreiranja novih mogućnosti za razvoj privrede i zapošljavanja i novih vrednosti kroz dostupne informacije, analize i usluge. Svi setovi podataka objavljeni su uz puno poštovanje Zakona o zaštiti podataka o ličnosti kao i pravnog okvira koji važi na teritoriji EU kroz opštu Uredbu o zaštiti podataka.

Istakao je i da je Naučno-tehnološki park Niš u toku ove godine pomogao da se kreiraju novi setovi podataka i pružio je veliki doprinos u stvaranju novih vrednosti na osnovu otvorenih podataka. Više softverskih timova je radilo na kreiranju „vajber čet botova“ koji koriste otvorene podatke grada Niša iz različitih oblasti. Najveći broj realizovanih rešenja se odnosi na urbanu mobilnost i korisnici ovih sistema za komunikaciju i interakciju mogu da realizuju svoje potrebe kroz potpunu automatizaciju celog procesa.

Predstavnik Kabineta gradonačelnika je informisao prisutne da je u okviru programa „*Swiss PRO“,* koji sprovodi Kancelarija UN za projektne usluge (UNOPS), iniciran proces pružanja stručne pomoći za otvaranje podataka, kao preduslov za stvaranje pametnih servisa grada Niša. U novoj sistematizaciji gradskih uprava otvoreni podaci su sistemski sagledani kroz opise poslova zaposlenih u svim upravama, kao i u drugim organizacionim jedinicama. Odluka koju Skupština grada Niša treba da donese, tiče se otvaranja, ažuriranja i održavanja otvorenih podataka i skupova otvorenih podataka iz delokruga nadležnosti grada Niša. Ovom odlukom će se regulisati prava i obaveze organa lokalne samouprave, javnih preduzeća, komunalnih preduzeća, javnih ustanova, kao i svih pravnih entiteta čiji je osnivač ili suosnivač Grad Niš, ali i oblasti od javnog interesa po prioritetima za otvaranje podataka, nosioci odgovornosti i rokovi za sprovođenje ovih aktivnosti. Ovu odluku će pratiti i pravilnik o otvaranju, ažuriranju i održavanju otvorenih podataka i skupova otvorenih podataka, kao tehničko uputstvo kako treba sprovoditi proces u organima grada. Zbog postignutih rezultata, Grad Niš je više puta promovisan kao primer dobre prakse u regionu.

Naredni govornik je predstavio primer dobre prakse. Igor Velić, predstavnik organizacije „Sigurne staze“, je predstavio dva projekta koja se tiču otvorenih podataka, a koji imaju svoj koncept u pravljenju budućih pametnih gradova na teritoriji Republike Srbije. To su dve GIS (Geografski informacioni sistemi) interaktivne mape. Oba projekta su razvijena uz podršku UN i vezana su za ciljeve UN, bezbednost saobraćaja i dobar sistem gradskog prevoza u gradovima sa ravijenom pešačkom i bicikističkom infrastrukturom. Obe platforme se bave ranjivim učesnicima u saobraćaju, decom, biciklistima, pešacima, starim osobama i osobama sa invaliditetom.

Igor Velić je prisutne informisao da su zahvaljujući otvorenim podacima, locirane kritične lokacije u Boru sa prostornim raspodelama saobraćajnih nezgoda, obeleženim pešačkim prelazima i eventuelnim problematičnim lokacijama u zonama škola, te su se na taj način dobile sigurne rute kretanja. Zahvaljujući geografskim informacionim sistemima, razvijena je savremena metodologija prikupljanja podataka, njihova konverzija i pretvaranje tih podataka u digitalni oblik. Digitalni oblik je čitljiv i za prostornu i za vizuelnu prezentaciju podataka, a njihova prednost je u tome što su jedinstvene i sadrže „*crowdsourcing“* komponentu, koja omogućuje participaciju građana u procesu donošenja odluka. Preko te komponente je omogućeno na obe mobilne aplikacije, da svaki građanin Bora može da ubeleži lokaciju na karti, da doda opis problema, da predloži rešenje i izloži svoje potrebe.

Igor Velić je u zaključnom delu svoje prezentacije istakao da ove aplikacije mogu da posluže i kao korisno sredstvo komunikacije između svih aktera u sferi saobraćajno-urbanističkog planiranja, tako da se stvara komunikacija između ljudi iz struke i donosioca odluka, kao i između ljudi iz struke i građana, ali i između građana i donosioca odluka. Građanima Bora je pružena prilika da mogu da iskažu svoje potrebe: gde je potreban park ili gde je potrebno staviti usporivače saobraćaja, gde je potrebno projektovati zonu 30, biciklističku stazu, pešačku infrastrukturu itd. Ovaj drugi projekat se zove „Staze urbane mobilnosti na teritoriji grada Bora“ (mobilitibor.com) i razvijen je uz pomoć Beogradske otvorene škole i “USAID”. Ovo su veoma važni projekti, jer je unapređenje saobraćajno-urbanističkog prostora nezamislivo bez upotrebe otvorenih podataka, informacionih tehnologija i softverskog inženjeringa.

Otvorene podatke i zdravu okolinu je objedinio i Geografski fakultet, te je Tijana Ležajić, asistent na Geografskom fakultetu predstavila projekat Geografskog fakulteta pod nazivom „Šume i klima“. Da bi se dijagnostifikovali problemi koji postoje u očuvanju životne sredine, neophodni su određeni parametri koji se prate senzorima i koji daju određene podatke, koje treba otvoriti da bi se došlo do rešenja kako da se zaštiti i očuva životna sredina.

Tijana Ležajić je napomenula da ukoliko ti podaci nisu otvoreni, nemoguće je iznaći prava i efikasna rešenja, te stoga, otvoreni podaci jesu otvorene mogućnosti. Gledajući sa te strane, otvoreni podaci u životnoj sredini treba da daju odgovore na mnogo pitanja, koja uz adekvatne prostorne analize mogu da dovedu do pravog i efikasnog rešenja postojećeg problema i do unapređenja i zaštite životne sredine. Geografski fakultet je kroz pomenuti projekat pokušao da nađe odgovor na jedno takvo pitanje koje glasi „Gde posaditi drvo?“, uz pomoć Centra za razvoj neformalnog obrazovanja građana i Srpskog zavoda za svemir.

Napomenula je da je za potrebe ovog projekta, projektni tim koristio otvorene podatke, od satelitskih (koji pokrivaju celu planetu), ali i podatke koji su sakupljeni na drugačiji način (osmatranjem sa zemlje). Potom je od tih podataka napravljen algoritam, preklopljeni su podaci i dobijeni su pikseli, tačnije dobijene su određene površine u realnom prostoru, koje je pogodno pošumiti tačno određenim vrstama. Kada se klikne na portal „*šumeiklima.org.“,* otvora se karta na kojoj je moguće izabrati jednu od šest vrsta drveća, te tamo gde je najtamnija zelena boja na karti, tamo je najpogodniji teren za pošumljavanje. Crvena boja na karti ukazuje na zaštićena područja, gde se pošumljavanje posebno planira, ali crvena boja označava i već postojeće šume. U ovom rezultatu postoji određena vrsta ograničenosti zbog ulaznih (satelitskih) podataka. Tijana Ležajić je posebno podvukla da satelitski podaci najčešće nisu visoke rezolucije, tako da u tom smeru rešenje može da se dalje razvija i da se koriste precizniji podaci i nije razmatran administrativno-pravni okvir (nisu posmatrane fizičko-geografske karakteristike na određenoj lokaciji, da li je tu planirano pošumljavanje ili je planiran samo drvored ili slično). Ovaj projekat nameće i razmišljanje na temu - ako se u Srbiji pošumi sve što se može pošumiti, koliko ugljen-dioksida će te šume apsorbovati u borbi protiv klimatskih promena? Preduslov za odgovor na pitanje je odrediti gde je sve moguće u Srbiji pošumljavati. U ovom momentu, ovaj projekat podržavaju više javnih uprava i ministarstava, državnih uprava i evropskih fondova.

Tijana Ležajić je prisutne na javnom slušanju informisala da je Projekat nagrađen Evropskom nagradom za mlade, u kategoriji "Prijatelj planete" i nagradom Svetskog samita u kategoriji mladih inovatora, gde je projekat u konkurenciji od preko 400 projekata dobio jednu od pet nagrada. Poslednja faza projekta je realizovana u vreme pandemije i podržalo ju je Ministarstvo za zaštitu životne sredine. Tom prilikom su na terenu posađena i prva stabla, u dve lokalne samouprave: Nišu i Boru.

Izlaganje Tijane Ležajić je bilo poslednje po programu javnog slušanja, te je rad nastavljen diskusijom. Viktor Jevtović, narodni poslanik je istakao važnost otvorenih podataka i pohvalio spremnost i brzo reagovanje Kancelarije u pandemiji i tokom vakcinacije. Istakao je važnost digitalne tehnologije i u okviru nje, pravilno i svrsishodno korišćenje otvorenih podataka, a kao pozitivan primer je naveo „*homebanking“*, način plaćanja koji korisnicima štedi i vreme i novac. Istakao je i da je Srbija potpisala Sporazum o zajmu sa MMF, na iznos od 82.600.000,oo evra. Ova sredstva će se ulagati direktno u zelenu površinu.

Predsednik Pododbora Marina Raguš je zatražila pojašnjenje o tamnoj strani korišćenja otvorenih podataka. Naime, ovo javno slušanje , prema rečima Predsednice Raguš, treba da sagleda ovo pitanje iz svih aspekata. Pored dobrih strana korišćenja otvorenih podataka, u naučnoj zajednici ima i onih drugih tonova koje govore o pogrešnoj interpretaciji otvorenih podataka, njihovoj zloupotrebi u krajnjim analizama kao i njihovoj dostupnosti. Napomenula je da je puno dilema o preciznosti i tačnosti otvorenih podataka, naročito onih koje na kraju rezultiraju u lošim javnim politikama.

Dragana Bećić, pomoćnik direktora Kancelarije za informacione tehnologije i elektronsku upravu je istakla da i oni u saradnji i radu sa drugim institucijama nailaze mnogo puta na nerazumevanje, te da je mišljenja da je problem u nedovoljnoj edukovanosti državnih službenika. Kancelarija učestvuje u nizu edukacija u okviru Nacionalne akademije za javnu upravu. Kroz ovu edukaciju državni službenici dobijaju osnovna znanja o otvorenim podacima, o Portalu, o tome koji podaci nikada ne mogu biti otvoreni, na koji način se depersonalizuju setovi podataka i drugo. Ovom prilikom se zahvalila i narodnim poslanicima koji su prepoznali značaj ove teme i koji se zalažu za otvaranje podataka.

Na samom kraju javnog slušanja, predsednik Pododbora Marina Raguš je sve prisutne upoznala da se svako javno slušanje snima i da se arhivira, te će na poslednjem organizovanom javnom slušanju, koje će se odnosti na ljudska prava i na poziciju čoveka u digitalnm društvu, najverovatnije i premijerno biti prikazan dokumentarni film od 10-ak minuta, koji će predstavljati kratak prikaz rada Pododbora i javnih slušanja o digitalnoj tehnologiji, a koja su realizovana uz veliku i nesebičnu stručnu pomoć svih zaposlenih u Kancelariji za informacione tehnologije i elektronsku upravu.

Javno slušanje je završeno u 13,40 časova.

Sastavni deo Informacije sa javnog slušanja čini i obrađeni tonski snimak u pisanoj formi.

SEKRETAR ODBORA PREDSEDNIK ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Muamer Zukorlić

Dostavljeno:

*u Narodnoj skupštini Republike Srbije*:

- predsedniku Narodne skupštine

- članovima Odbora za obrazovanje, nauku, tehnološki razvoj i informatičko društvo